Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af Rådets direktiv 93/7/EØF om tilbagelevering af kulturgoder, som ulovligt er fjernet fra en medlemsstats område"

(2001/C 193/17)

Rådet for Den Europæiske Union besluttede den 22. januar 2001 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Mario Sepi til ordfører. Sektionen vedtog sin udtalelse den 6. april 2001.

Det Økonomiske og Sociale Udvalg vedtog på sin 381. plenarforsamling af 25.-26. april 2001, mødet den 25. april 2001, med 62 stemmer for og 1 stemme hverken for eller imod følgende udtalelse.

1. Kommissionens forslag

1.1. Rådets forordning (EØF) nr. 3911/92 om udførsel af kulturgoder og Rådets direktiv 93/7/EØF om tilbagelevering af kulturgoder, som ulovligt er fjernet fra en medlemsstats område, er ledsageforanstaltninger til oprettelsen af det indre marked og har til formål at forene det grundlæggende princip om fri bevægelighed for kulturgoder og princippet om beskyttelse af nationale skatte. Der indføres ved forordningen en ordning, der kan sikre en ensartet kontrol med udførsel af kulturgoder ved Fællesskabets ydre grænser, og som gør det muligt for de kompetente myndigheder (kultur- og toldmyndighederne) i den medlemsstat, hvorfra kulturgoderne skal udføres, at tage hensyn til de øvrige medlemsstaters interesser. Direktivet supplerer denne forebyggende retsakt med en række mekanismer og en procedure for tilbagelevering af nationale skatte, der ulovligt er fjernet fra en medlemsstats område.

1.2. For at afgrænse anvendelsesområdet indeholder forordning (EØF) nr. 3911/92 og direktiv 93/7/EØF et bilag med samme indhold, hvori de enkelte kategorier af kulturgoder er opregnet. Kategorierne er fastlagt efter kriterier, der bygger på kulturgodernes art og alder samt en økonomisk værdi udtrykt i ecu. Datoen for omregning af værdierne i ecu til national valuta er ifølge bilagene den 1. Januar 1993.

1.3. I henhold til Rådets forordning (EF) nr. 1103/97 af 17. juni 1997(1) om visse bestemmelser vedrørende indførelsen af euroen skal enhver henvisning til ecuen i retlige instrumenter pr. 1. Januar 1999 læses som en henvisning til euroen i forholdet 1:1. Medmindre der foretages en ændring af direktiv 93/7/EØF, dvs. af den faste omregningskurs, der svarer til kursen pr. 1. Januar 1993, vil de medlemsstater, der anvender møntenheden euro, fortsat anvende forskellige beløbsstørrelser, der er omregnet på basis af vekselkurserne fra 1993 og ikke på basis af de uigenkaldeligt fastlåste euroomregningskurser pr. 1. Januar 1999, så længe denne omregningsregel er en integrerende del af direktivet.

1.4. Sidste afsnit i punkt B i bilaget til direktiv 93/7/EØF bør derfor affattes således, at de medlemsstater, der anvender møntenheden euro, fra den 1. Januar 2002 umiddelbart anvender de i fællesskabslovgivningen fastsatte værditærskler, udtrykt i euro. For de øvrige medlemsstater, der fortsat omregner disse tærskler til national valuta, bør der fastlægges en vekselkurs pr. en given dato inden den 1. Januar 2002, og det bør fastsættes, at disse lande automatisk og regelmæssigt tilpasser denne omregningskurs for at tage højde for ændringer i valutakursen mellem den nationale valuta og euroen.

1.5. Det har endvidere vist sig, at værdien 0 (nul), der er anført i punkt B i bilaget til direktiv 93/7/EØF som værditærskel for visse af kategorierne af kulturgoder, kan resultere i en fortolkning, der er til skade for anvendelsen af direktivet. Værdien 0 (nul) bør indebære, at kulturgoder, der henhører under de pågældende kategorier, uanset værdi - også selv om den er ubetydelig eller lig nul - betragtes som kulturgoder i den i direktivet anvendte betydning, men nogle myndigheder har fortolket værdien således, at det pågældende kulturgode ikke har nogen som helst værdi, hvilket medfører, at disse kategorier af kulturgoder ikke er omfattet af beskyttelsen efter direktivet.

1.6. Formålet med dette kommissionsforslag er således at foretage to tekniske ændringer i bilaget til direktiv 93/7/EØF:

- dels under B at ændre "0 (nul)", der er anført som en af værdierne, til "uanset værdi"

- dels under B at affatte sidste afsnit således, at der for de medlemsstater, der ikke deltager i ØMU'en, fastsættes en dato for omregning af værdierne i euro til national valuta og en regelmæssig tilpasning hvert andet år af beløbene i national valuta. Den 31. december 2001, dvs. den sidste dag i overgangsperioden for omstillingen til euro, er valgt som referencedato. Den regelmæssige tilpasning hvert andet år sker efter den model for regelmæssig tilpasning, der er fastsat i direktiverne om offentlige kontrakter.

2. Generelle bemærkninger

2.1. Det Økonomiske og Sociale Udvalg ser positivt på Kommissionens forslag.

2.2. ØSU er enig i, at det vil være hensigtsmæssigt, at man for de medlemsstater, der ikke deltager i ØMU'en, fastsætter datoen for omregning af værdierne i euro til national valuta til den 31. december 2001, og at disse medlemsstater regelmæssigt hvert andet år tilpasser beløbene i national valuta.

2.3. ØSU finder det desuden formålstjenligt, at man for at undgå enhver fortolkningstvivl ændrer værdien 0 (nul) til et mere klart udtryk.

Bruxelles, den 25. april 2001.

Göke Frerichs

Formand for

Det Økonomiske og Sociale Udvalg

(1) EFT L 162 af 19.6.1997, s. 1.